《屏山老人诗用李宾之韵》
明代·张泰

岁晚开园傍玉屏，朝朝仙屿眼中青。九峰分秀来空翠，森木团中隐鹤汀。

东老自为仙隐地，南山宜作寿藏铭。有生期与人同乐，不饮常防客共醒。

文屦长年盈我户，惠风迟日散邻扃。并荣华萼知春足，连秀芝兰觉地灵。

雅望满乡称长者，德言康俗胜官刑。义声津口垂虹石，仁术囊中本草经。

载悦凤毛晞杲杲，坐忘乌帽裹星星。屏山有叟增光价，千载应看似敬亭。

作者简介：（1436—1480）苏州府太仓人，字亨父，号沧州。少与同里陆釴、陆容齐名，号称“娄东三凤”。天顺八年进士，授检讨，迁修撰。恬淡自守。诗名亚李东阳，弘治间艺苑皆称李怀麓、张沧州。书法亦翩翩可喜。有《沧州集》。